PLANB หั่นเป้ารายได้ปี 65 เหลือ 5.8 พันล้าน หลังเอเชียนเกมส์เลื่อน
PLANB หั่นเป้ารายได้ปี 65 เหลือ 5,800 ล้านบาท เดิมประเมินไว้ 6,400-6,700 ล้านบาท หลังเอเชียนเกมส์เลื่อน แต่เชื่อว่าจะสามารถเติบโตได้แข็งแกร่ง ทั้งธุรกิจสื่อโฆษณานอกบ้าน รวมไปถึงธุรกิจ Engagement Marketing ยังคงเติบโตอย่างต่อเนื่อง
PLANB หั่นเป้ารายได้ปี 65 เหลือ 5,800 ล้านบาท เดิมประเมินไว้ 6,400-6,700 ล้านบาท หลังเอเชียนเกมส์เลื่อน
25 ส.ค. 2565

ผู้สื่อข่าวรายงานว่า นายธนพร เตชวิวรรธน์ รองประธานเจ้าหน้าที่ฝ่ายนักลงทุนสัมพันธ์ บริษัท แพลน บี มีเดีย จำกัด (มหาชน) หรือ PLANB เปิดเผยว่า บริษัทปรับเป้าหมายรายได้ปี 2565 ลงเหลือ 5,800 ล้านบาท จากเดิมที่ 6,400-6,700 ล้านบาท โดยได้รับแรงกดดันจากการเลื่อนการจัดงานเอเชียนเกมส์ไปเป็นปี 2566 ในขณะเดียวกันยังมีผลกระทบจากสถานการณ์สงคราม และเงินเฟ้อที่เร่งตัวขึ้นสูงในช่วงที่ผ่านมาด้วย
อย่างไรก็ตาม บริษัทคาดว่าเม็ดเงินโฆษณาในช่วงครึ่งปีหลังจะยังคงมีการเติบโตได้อย่างต่อเนื่อง จากฐานที่ต่ำในปีก่อนที่ได้รับผลกระทบจากสถานการณ์การแพร่ระบาดของเชื้อไวรัสโควิด-19 แต่การเติบโตอาจจะไม่สูงมากเท่ากับช่วงครึ่งปีแรก ด้วยภาวะเงินเฟ้อที่เร่งตัวขึ้นในช่วงไตรมาส 2/2565 จะส่งผลต่อเนื่องมาถึงไตรมาส 3/2565 ส่วนสงครามระหว่างรัสเซียและยูเครนที่ค่อนข้างยืดเยื้อก็ส่งผลกระทบต่อการใช้เม็ดเงินสื่อของลูกค้าหลายๆกลุ่มด้วย
ทั้งนี้ในไตรมาส 3/2565 ทิศทางผลประกอบการยังถือว่าทรงตัวเมื่อเทียบกับไตรมาส 2/2565 เนื่องจากผู้ประกอบการมีความระมัดระวังในการใช้จ่าย โดยปัจจุบันลูกค้าอยู่ระหว่างการปรับวงเงิน แต่อย่างไรก็ตามในช่วงไตรมาส 4/2565 เชื่อว่าจะเข้าสู่ช่วงไฮซีซั่นตามปกติ ซึ่งจะช่วยหนุนให้ผลประกอบการให้เติบโตแบบ V Shape
“แม้ว่าจะมีการปรับเป้าหมายรายได้ของปีนี้ลง แต่อย่างไรก็ตามเราเชื่อว่าจะสามารถเติบโตได้อย่างแข็งแกร่ง จากทั้งธุรกิจสื่อโฆษณานอกบ้าน รวมไปถึงธุรกิจ Engagement Marketing ที่ยังคงมีการเติบโตอย่างต่อเนื่อง รวมถึงกลยุทธ์ในการบริหารค่าใช้จ่ายและการหาธุรกิจใหม่ที่จะเข้ามาช่วยส่งเสริมการเติบโตในระยะยาวได้” นายธนพร กล่าว
ขณะที่เงินลงทุนในปี 2565 บริษัทได้ปรับลดลงเหลือที่ประมาณ 500-800 ล้านบาท จากเดิมที่วางไว้ 700-1,000 ล้านบาท หลัก เพื่อรองรับในการปรับปรุงประสิทธิ์ภาพป้ายสื่อโฆษณา โดยจากการได้จอสื่อจาก AQUA เข้ามาช่วยทดแทนจอสื่อที่ถูกปิดไป และลดต้นทุนในการซ่อมบำรุงจอสื่อไปได้ถึง 170 ล้านบาท สำหรับอัตราการใช้พื้นที่สื่อในปีนี้คาดระดับเฉลี่ย 60% โดยในช่วงเดือน กรกฎาคม-สิงหาคม 2565 อยู่ที่ระดับ 53-55%